Flora avab eurohooaja Malta 12-kordse meistri vastu, Levadia sõidab Gibraltarile, Paidet ootab Poola (0)
Eesti klubid said täna teada oma eurovastased. FC Flora läheb Meistrite liigas vastamisi Malta klubi Hiberniansiga, esmakordselt mängitavas Konverentsiliigas on FCI Levadia vastaseks Gibraltari meeskond St Joseph's ja Paide Linnameeskonnale loositi vastu Poola klubi Wroclawi Slask.
Florale loositi Meistrite liigas vastaseks 12-kordne Malta meister Hibernians. Avamäng peetakse 6. või 7. juulil Tallinnas, korduskohtumine nädal hiljem Maltal. Malta liiga teise kohaga lõpetanud Hibernians sai Meistrite liigasse tänu sellele, et meistrit Flamrun Spartansit kokkuleppemängude tõttu sinna ei lubatud.
Varem 28 korral eurosarjades osalenud Hibernians on avaringist edasi pääsenud vaid kolmel korral. 2002. aastal alistati Meistrite liigas iirlaste Shelbourne, aga kaotati siis Boavistale. 2017. aastal oldi kokkuvõttes 3:0 paremad Eesti meisterklubist FCI Tallinnast, ent teises ringis vannuti alla Salzburgi Red Bullile. Mullu saadi Euroopa liigas 2:0 jagu Vaduzist, aga kaotati siis 0:1 Fehervarile.
Loosiga võis rahule jääda ka asetatud meeskondade sekka kuulunud FCI Levadia, keda ootab vastasseis Gibraltari klubiga St. Joseph's. Enam kui saja-aastase ajaloo jooksul vaid korra Gibraltari meistriks tulnud meeskond lõpetas eelmise hooaja kolmandana, ent meistritiitlist jäädi vaid kolme punkti kaugusele.
Eurosarjas on mängitud neljal hooajal, ent esimesest kvalifikatsiooniringist kaugemale pole kordagi jõutud. 2017. aastal kaotati Limassolile kahe mängu kokkuvõttes 0:10, kolmel järgmisel hooajal on alustatud kõige madalamalt ehk nelja meeskonna eelringist ja sealtki vaid korra edasi saadud, ent siis tuli vastu Glasgow Rangers ja sealtki võeti suur 0:10 kaotus. Eelmisel hooajal kaotati eelringis aga 1:2 B36 Torshavnile, kes sai seejärel lisaajal 4:3 jagu just Levadiast.
Ilmselt raskeim võimalik vastane tuli loosikausist Paide Linnameeskonnale. Asetamata meeskonnana minnakse kokku Poola klubi Wroclawi Slaskiga, kes tulnud kaks korda ka Poola meistriks, viimati 2012. aastal, ning lõpetas Ekstraklasa hooaja neljanda kohaga. Eurosarjades on Slask jõudnud mitu korda alagrupiturniiri lävele, ent otsustava lahingu seni alati kaotanud. Viimati mängiti Euroopas hooajal 2015-16, siis võideti Euroopa liiga avaringis sloveenide Cejlet, kuid kaotati seejärel teises ringis IFK Göteborgile.
Tänavu esmakordselt peetava Konverentsiliiga avaringi kohtumised mängitakse 8. ja 15. juulil. Nii Levadia kui ka Paide peavad loositulemuste järgi avamängu kodus, Levadia kodustaadioniks on A. Le Coq Arena, Paide kolib aga oma euromänguks Pärnu Rannastaadionile.
Nii Meistrite liigas kui ka Konverentsiliigas saavad kiirelt selgeks ka teise ringi võimalikud vastasseisud. Loosimised toimuvad kolmapäeval algusega kell 13.
LIVE-ülekanne: